CELEX: 22017D1544
Language: ro
Date: 2017-07-25 00:00:00
Title: Recomandarea nr. 1/2017 a Consiliului de asociere UE-Egipt din 25 iulie 2017 de aprobare a priorităților parteneriatului UE-Egipt [2017/1544]

14.9.2017   
            
            
               RO
            
            
               Jurnalul Oficial al Uniunii Europene
            
            
               L 236/23
            
         RECOMANDAREA NR. 1/2017 A CONSILIULUI DE ASOCIERE UE-EGIPT
   din 25 iulie 2017
   de aprobare a priorităților parteneriatului UE-Egipt [2017/1544]
   CONSILIUL DE ASOCIERE UE-EGIPT,
   având în vedere Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Arabă Egipt, pe de altă parte (1), în special articolul 76,
   întrucât:
   
               (1)
            
            
               Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Arabă Egipt, pe de altă parte (denumit în continuare „acordul”), a fost semnat la 25 iunie 2001 și a intrat în vigoare la 1 iunie 2004.
            
         
               (2)
            
            
               Articolul 76 din acord conferă Consiliului de asociere competența de a lua deciziile pe care le consideră potrivite pentru îndeplinirea obiectivelor acordului.
            
         
               (3)
            
            
               În conformitate cu articolul 86 din acord, părțile iau toate măsurile generale sau specifice necesare pentru îndeplinirea obligațiilor care le revin în temeiul acordului și se asigură că obiectivele stabilite în acord sunt îndeplinite.
            
         
               (4)
            
            
               În cadrul revizuirii politicii europene de vecinătate s-a propus o nouă etapă de cooperare cu țările partenere, care să determine un sentiment mai puternic de implicare și responsabilitate din partea ambelor părți.
            
         
               (5)
            
            
               Uniunea și Egiptul au convenit să își consolideze parteneriatul prin stabilirea de comun acord a unui ansamblu de priorități pentru perioada 2017-2020, cu scopul de a aborda provocările comune cu care se confruntă Uniunea și Egiptul, de a promova interesele comune și de a garanta stabilitatea pe termen lung pe ambele țărmuri ale Mediteranei,
            
         RECOMANDĂ:
   Articolul 1
   Consiliul de asociere recomandă ca părțile să pună în aplicare prioritățile parteneriatului UE-Egipt stabilite în anexa la prezenta recomandare.
   Articolul 2
   Prioritățile parteneriatului UE-Egipt menționate la articolul 1 înlocuiesc Planul de acțiune UE-Egipt, a cărui punere în aplicare a fost recomandată prin Recomandarea nr. 1/2007 a Consiliului de asociere din 6 martie 2007.
   Articolul 3
   Prezenta recomandare intră în vigoare la data adoptării.
   
      Adoptată la Bruxelles, 25 iulie 2017.
      
         
            Pentru Consiliul de asociere UE-Egipt
         
         
            Președintele
         
         F. MOGHERINI
      
   
   
      (1)  JO L 304, 30.9.2004, p. 39.
   
      ANEXĂ
      
         PRIORITĂȚILE PARTENERIATULUI UE-EGIPT PENTRU PERIOADA 2017-2020
      
      I.   Introducere
      
      Cadrul general al cooperării dintre UE și Egipt este stabilit prin acordul de asociere care a fost semnat în 2001 și a intrat în vigoare în 2004. În timp ce toate elementele acordului de asociere rămân în vigoare, prezentul document stabilește prioritățile definite în comun de UE și Egipt având în vedere politica europeană de vecinătate revizuită, care vor orienta parteneriatul pentru următorii 3 ani.
      Aceste priorități ale parteneriatului urmăresc să abordeze provocări comune cu care se confruntă UE și Egiptul, să promoveze interesele comune și să garanteze stabilitatea pe termen lung pe ambele țărmuri ale Mediteranei. Prioritățile parteneriatului se bazează pe un angajament comun față de valorile universale ale democrației, statului de drept și respectării drepturilor omului. Ele urmăresc, de asemenea, să consolideze cooperarea în sprijinul „Strategiei de dezvoltare durabilă – Viziunea pentru 2030” a Egiptului.
      II.   Priorități propuse
      
      Prioritățile parteneriatului ar trebui să contribuie la îndeplinirea aspirațiilor populației de pe cele două țărmuri ale Mediteranei, în special în ceea ce privește asigurarea justiției sociale, asigurarea de locuri de muncă decente, asigurarea prosperității economice și a unor condiții de viață îmbunătățite în mod substanțial, consolidând astfel stabilitatea Egiptului și a UE. Creșterea favorabilă incluziunii, bazată pe inovare, și guvernanța eficace și participativă, bazată de principiile statului de drept, ale drepturilor omului și libertăților fundamentale, sunt aspecte esențiale ale acestor obiective. De asemenea, prioritățile parteneriatului țin seama de rolul UE și al Egiptului în calitate de actori internaționali și au ca scop consolidarea cooperării lor bilaterale, precum și a cooperării lor regionale și internaționale. Astfel, următoarele priorități generale vor ghida acest parteneriat reînnoit:
      1.   Economia modernă și durabilă și dezvoltarea socială a Egiptului
      
      UE și Egiptul, ca parteneri-cheie, vor coopera pentru promovarea obiectivelor socioeconomice prezentate în „Strategia de dezvoltare durabilă – Viziunea pentru 2030” a Egiptului cu scopul de a construi un Egipt stabil și prosper.
      (a)   Modernizarea economică și spiritul antreprenorial
      
      Egiptul se angajează să atingă sustenabilitatea socioeconomică pe termen lung prin măsuri precum crearea unui mediu mai propice pentru creșterea favorabilă incluziunii și crearea de locuri de muncă, în special pentru tineri și femei, inclusiv prin încurajarea integrării sectorului informal în economie. Pentru sustenabilitatea economică pe termen lung, aceasta va include măsuri care pot genera o marjă de manevră bugetară mai mare pentru a pune în aplicare mai bine strategia sa de dezvoltare durabilă, continuarea reformei sistemului de subvenționare și impozitare, consolidarea rolului sectorului privat și îmbunătățirea climatului de afaceri pentru a atrage mai multe investiții străine, inclusiv printr-o politică comercială mai deschisă și mai competitivă, prin exploatarea deplină a dividendului digital și prin sprijinirea proiectelor esențiale de infrastructură, cum ar fi dezvoltarea unui sistem eficient de transport. În plus, UE va susține eforturile depuse de Egipt pentru a realiza reforma administrației publice și buna guvernanță, inclusiv prin utilizarea de statistici de înaltă calitate și ținând seama de revoluția digitală și de noile modele antreprenoriale și societale conexe.
      Strategia de dezvoltare durabilă egipteană acordă o mare importanță întreprinderilor mici și mijlocii (IMM-uri) și „megaproiectelor” cum ar fi Proiectul de dezvoltare a Canalului Suez, Proiectul triunghiului de aur pentru exploatarea resurselor minerale în Egiptul Superior și recuperarea a patru milioane de hectare de teren pentru agricultură și urbanizare, precum și Băncii de cunoștințe egiptene, în calitate de factori cu o contribuție majoră la procesul de dezvoltare socioeconomică pe termen lung. Având în vedere importanța IMM-urilor pentru creșterea favorabilă incluziunii, acest sector va continua să joace un rol central în cooperarea UE cu Egiptul. UE va analiza, de asemenea, diverse modalități de consolidare a potențialului de dezvoltare socioeconomică al Proiectului de dezvoltare a Canalului Suez (Suez Canal Hub). În plus, UE și Egiptul vor coopera în cadrul diferitelor sectoare de cercetare și inovare și pentru promovarea tehnologiilor și a serviciilor digitale. În acest context, Egiptul și UE și-au subliniat interesul față de intensificarea cooperării într-o serie de activități relevante de cercetare și de învățământ superior, inclusiv în cadrul programelor Orizont 2020 și Erasmus+.
      Având în vedere patrimoniul divers și inestimabil al Egiptului și contribuția semnificativă a sectorului cultural (care este strâns legat de turism) la PIB, la ocuparea forței de muncă, la rezervele valutare și la societatea sa în sens mai larg, se va pune un accent deosebit pe legătura dintre cultură, patrimoniu cultural și dezvoltarea economică locală.
      (b)   Comerț și investiții
      
      UE și Egiptul sunt parteneri comerciali importanți. Aceștia se angajează să consolideze relația comercială și de investiții existentă și să se asigure că dispozițiile în materie de comerț ale Acordului de asociere UE-Egipt de instituire a unei zone de liber schimb (ZLS) sunt puse în aplicare într-un mod care să îi permită să își atingă potențialul maxim. Deși UE a propus anterior încheierea unui Acord de liber schimb aprofundat și cuprinzător (DCFTA), inițiativă menită atât să aprofundeze, cât și să extindă ZLS existentă, UE și Egiptul vor identifica împreună și alte metode adecvate de intensificare a relațiilor comerciale.
      (c)   Dezvoltarea socială și justiția socială
      
      Egiptul își reiterează angajamentul de a reforma și de a promova dezvoltarea socială și justiția socială, de a aborda provocările sociale și demografice cu care se confruntă și de a stimula resursele umane ale țării, care vor contribui la dezvoltarea economică și socială. În această privință, UE va sprijini eforturile Egiptului de a proteja grupurile marginalizate de potențialele efecte negative ale reformelor economice prin intermediul unor rețele de securitate socială și al protecției sociale. În plus, UE și Egiptul vor continua să promoveze dezvoltarea rurală și urbană, precum și să îmbunătățească furnizarea serviciilor de bază, cu accent pe modernizarea sistemelor de învățământ (inclusiv a formării tehnice și profesionale) și a sistemelor de sănătate. UE își va împărtăși experiența în ceea ce privește instituirea unei acoperiri de sănătate pentru toți cetățenii și îmbunătățirea serviciilor de sănătate.
      (d)   Securitatea energetică și acțiuni în domeniul mediului și al climei
      
      UE și Egiptul vor coopera în ceea ce privește diversificarea surselor de energie, cu un accent special pe sursele regenerabile de energie, precum și în ceea ce privește măsurile vizând eficiența energetică. La cererea guvernului egiptean, UE va susține eforturile Egiptului de a-și actualiza strategia energetică integrată care are ca scop îndeplinirea cerințelor de dezvoltare durabilă a țării și reducerea emisiilor de gaze cu efect de seră. Mai mult, descoperirea zăcămintelor de gaze offshore în Egipt oferă posibilități importante de a crea sinergii între UE și Egipt în ceea ce privește sursele convenționale de energie, având în vedere infrastructurile existente de lichefiere din Egipt. Acest lucru ar permite să se asigure un grad mai ridicat de predictibilitate a producerii de energie, care ar servi atât intereselor Egiptului – având în vedere nevoile semnificative de consum ale țării și potențialul de generare de venituri (inclusiv pentru mediul de afaceri și dezvoltarea socială) –, cât și intereselor UE, prin diversificarea surselor sale de aprovizionare. Consolidarea dialogului privind energia dintre UE și Egipt va contribui la identificarea principalelor domenii de cooperare (cum ar fi asistența tehnică pentru a stabili un centru energetic regional), proiecte comune de cercetare, schimbul de experiență și de bune practici, transferurile de tehnologie și promovarea cooperării subregionale (în cadrul bazinului mediteraneean), conștientizând în același timp necesitatea de a conserva ecosistemele marine din Marea Mediterană.
      UE și Egiptul vor coopera în ceea ce privește promovarea acțiunilor în domeniul climei și al mediului în contextul realizării unei dezvoltări durabile. În conformitate cu angajamentele pe care și le-au asumat în urma adoptării Acordului de la Paris privind schimbările climatice, UE va sprijini punerea în aplicare a contribuțiilor preconizate stabilite la nivel național ale Egiptului în ceea ce privește atenuarea schimbărilor climatice și adaptarea la acestea. În plus, UE și Egiptul vor coopera în direcția atingerii obiectivelor identificate, printre altele, în Agenda 2030 pentru dezvoltare și în Cadrul de la Sendai pentru reducerea riscurilor de dezastre.
      Egiptul și UE vor examina posibilitățile de cooperare în domenii cum ar fi gestionarea durabilă a resurselor, inclusiv a resurselor de apă, conservarea biodiversității, salubritatea, gestionarea deșeurilor solide, inclusiv reducerea poluanților industriali, gestionarea produselor chimice și a deșeurilor periculoase, precum și combaterea deșertificării și a degradării solului. Egiptul și UE explorează, de asemenea, posibilitățile prevăzute în Declarația ministerială a Uniunii pentru Mediterana (UpM) privind economia albastră prin mecanismul PMI/SC (1). Domeniile potențiale de cooperare avute în vedere includ porturile maritime inteligente, clusterele maritime, managementul integrat al zonelor costiere și pescuitul maritim.
      2.   Parteneri în cadrul politicii externe
      
      UE și Egiptul au interesul comun de a-și consolida cooperarea în materie de politică externă la nivel bilateral, regional și internațional.
      
         Stabilizarea țărilor din vecinătatea comună și din afara acesteia
      
      În calitatea sa de membru al Consiliului de Securitate al ONU și al Consiliului pentru pace și securitate al Uniunii Africane, Egiptul are un rol important în acest domeniu. Egiptul găzduiește, de asemenea, sediul Ligii Statelor Arabe (LSA), cu care UE intenționează să își aprofundeze și să își extindă cooperarea. Egiptul și UE vor urmări să desfășoare o cooperare mai strânsă și să ajungă la o înțelegere comună a mai multor aspecte, inclusiv în sfera multilaterală. Parteneriatul dintre UE și Egipt este important pentru stabilitatea și prosperitatea țărilor din bazinul mediteraneean, Orientul Mijlociu și Africa. Cooperarea dintre UE și Egipt, inclusiv în cadrul forurilor regionale, va urmări să contribuie la soluționarea conflictelor, la consolidarea păcii și la abordarea provocărilor politice și economice din aceste regiuni. În plus, UE și Egiptul vor consolida schimbul de informații cu privire la provocările internaționale și regionale majore care afectează ambele părți.
      
         Cooperarea în domeniul gestionării crizelor și al asistenței umanitare
      
      UE și Egiptul vor multiplica acțiunile de cooperare și consultările și vor face schimb de experiență în ceea ce privește gestionarea și prevenirea crizelor, atât la nivel bilateral, cât și la nivel regional, pentru a aborda provocările complexe la adresa păcii, a stabilității și a dezvoltării provenite din conflicte și dezastre naturale, în vecinătatea lor comună și dincolo de granițele acesteia.
      3.   Consolidarea stabilității
      
      
         Stabilizarea este o provocare comună cu care se confruntă UE și Egiptul. Instituirea unui stat modern și democratic care să ofere beneficii în mod echitabil tuturor cetățenilor este esențială în acest sens. Drepturile omului – drepturile civile, politice, economice, sociale și culturale, astfel cum sunt prevăzute în legislația internațională din domeniul drepturilor omului, în Tratatul privind Uniunea Europeană și în Constituția Egiptului – reprezintă o valoare comună și constituie elementul fundamental al unui stat democratic modern. Egiptul și UE se angajează, așadar, să promoveze democrația, libertățile fundamentale și drepturile omului ca drepturi constituționale ale tuturor cetățenilor lor, în conformitate cu obligațiile lor internaționale. În acest context, UE va sprijini Egiptul să transpună aceste drepturi în legislație.
      (a)   Un stat modern și democratic
      
      Egiptul și UE s-au angajat să asigure asumarea răspunderii, statul de drept și respectarea deplină a drepturilor omului și a libertăților fundamentale și să răspundă cererilor din partea cetățenilor lor. UE va sprijini eforturile Egiptului de a consolida capacitatea instituțiilor statului în vederea realizării unei reforme eficace a sectorului public, de a consolida capacitatea instituțiilor de aplicare a legii de a-și îndeplini atribuțiile de asigurare a securității tuturor cetățenilor, precum și de a elabora funcțiile constituționale ale noului Parlament. În plus, UE și Egiptul vor consolida cooperarea în ceea ce privește modernizarea sectorului justiției și sporirea accesului la justiție pentru toți cetățenii prin intermediul asistenței judiciare și prin înființarea de instanțe specializate, reforma gestiunii finanțelor publice și combaterea corupției. UE și Egiptul vor lua în considerare, de asemenea, dezvoltarea cooperării judiciare în materie penală și civilă. Cooperarea parlamentară dintre UE și Egipt, inclusiv prin schimburi structurate între comisiile și grupurile parlamentare, va consolida coordonarea și va promova înțelegerea reciprocă. UE va sprijini, de asemenea, eforturile Egiptului de a spori autonomia autorităților locale în ceea ce privește planificarea și furnizarea de servicii publice, precum și în ceea ce privește continuarea asigurării de oportunități economice, sociale și politice egale și promovarea integrării sociale pentru toți cetățenii.
      (b)   Securitatea și terorismul
      
      
         Securitatea reprezintă un obiectiv comun. Terorismul și extremismul violent care conduce la terorism amenință structura socială a națiunilor de pe ambele țărmuri ale Mediteranei. Aceste fenomene reprezintă o amenințare majoră pentru securitatea și bunăstarea cetățenilor noștri. Combaterea acestor amenințări reprezintă un obiectiv comun al UE și al Egiptului, care pot coopera prin intermediul unei abordări cuprinzătoare care va elimina cauzele profunde ale terorismului cu respectarea cuvenită a drepturilor omului și a libertăților fundamentale, în scopul de a combate și de a preveni cu succes radicalizarea și de a promova dezvoltarea socioeconomică. UE și Egiptul își mențin angajamentul de a coopera în lupta împotriva extremismului și a oricărei forme de discriminare, inclusiv a islamofobiei și a xenofobiei.
      Alte domenii de cooperare includ, printre altele, consolidarea securității aeronautice și de protecție, precum și capacitatea de a preveni și de a combate formele de criminalitate organizată transfrontalieră, cum ar fi introducerea ilegală de migranți, traficul de persoane, comerțul ilicit de droguri și spălarea de bani.
      Ambele părți convin să își consolideze cooperarea în domeniul punerii în aplicare a Programului de acțiune al ONU pentru combaterea comerțului ilicit cu arme de calibru mic și armament ușor, inclusiv prin intermediul schimbului de experiență, al activităților de formare și al altor activități de consolidare a capacităților.
      (c)   Gestionarea fluxurilor de migrație pentru beneficii reciproce
      
      Declarația politică din cadrul summitului de la Valletta și Planul de acțiune comun de la Valletta vor oferi cadrul principal al cooperării dintre UE și Egipt în domeniul migrației. UE va sprijini guvernul egiptean să își consolideze cadrul de guvernanță în materie de migrație, inclusiv elemente de reformă legislativă și strategiile de gestionare a migrației. UE va sprijini eforturile Egiptului de a preveni și de a combate migrația neregulamentară, traficul și introducerea ilegală de ființe umane, inclusiv prin identificarea și acordarea de asistență victimelor traficului de persoane. UE va urmări, de asemenea, să sprijine și să consolideze capacitatea autorităților egiptene de a proteja drepturile migranților și de a oferi protecție celor care au dreptul la ea, în conformitate cu standardele internaționale. UE și Egiptul vor explora cooperarea privind returnarea voluntară a migranților în situație neregulamentară în țara lor de origine pentru a se asigura că migrația este gestionată în mod legal la nivel global. Acest lucru va merge mână în mână cu cooperarea pentru abordarea cauzelor profunde ale migrației neregulamentare, în special a subdezvoltării, a sărăciei și a șomajului.
      
         Mobilitatea persoanelor poate contribui la dezvoltarea de competențe și cunoștințe, care, la rândul lor, ar putea contribui la dezvoltarea Egiptului. Aceasta poate, de asemenea, să creeze legături durabile între membrii unei forțe de muncă înalt calificate din UE și din Egipt. UE și Egiptul se angajează să asigure protecția deplină a drepturilor migranților.
      III.   Principiile cooperării
      
      
         Promovarea factorului uman și a contactelor interpersonale va consolida legăturile, prin urmare și parteneriatul dintre UE și Egipt. Răspunderea și responsabilitatea reciprocă față de cetățenii egipteni și europeni reprezintă un aspect esențial al priorităților parteneriatului.
      Problemele de interes comun ar trebui să fie abordate și printr-o cooperare regională și subregională (sud-sud) mai puternică. În acest sens, UE și Egiptul vor colabora în cadrul Uniunii pentru Mediterana (UpM) și prin intermediul Fundației Anna Lindh, în special cu privire la dialogul intercultural.
      Cultura dialogului s-a dovedit a fi un instrument valoros pentru dezvoltarea respectului reciproc. Aprofundarea dialogului politic privind democrația și drepturile omului și menținerea elementelor tehnice menite să îl consolideze va fi esențială. Dialogul va furniza, de asemenea, mijloace pentru a susține parteneriatul și a face bilanțul profunzimii și al realizărilor sale.
      În conformitate cu prioritățile guvernului egiptean, în prioritățile parteneriatului se va pune accentul pe tineri – pe care se bazează stabilitatea pe termen lung a societăților noastre – și pe femei – factori esențiali pentru progresul oricărei societăți. Un obiectiv-cheie este acela de a le spori autonomia și de a le oferi instrumente juridice și practice pentru a-și asuma rolul în societate prin participarea activă la economia și guvernanța țării lor. UE va continua să își împărtășească experiența în combaterea discriminării femeilor și promovarea egalității de gen, precum și în ceea ce privește promovarea incluziunii și asigurarea de oportunități pentru tineri.
      UE și Egiptul sunt de acord că societatea civilă are o contribuție importantă și eficace la punerea în aplicare a priorităților parteneriatului și la guvernanța transparentă și participativă și poate sprijini procesul de dezvoltare durabilă aflat în curs de desfășurare în Egipt. Cele două părți vor colabora cu societatea civilă pentru ca aceasta să contribuie în mod eficace la procesul de dezvoltare economică, politică și socială în conformitate cu Constituția Egiptului și cu legislația națională relevantă.
      IV.   Concluzii
      
      În spiritul responsabilității comune, UE și Egiptul au definit în comun prioritățile parteneriatului și vor institui de comun acord un mecanism de evaluare și de monitorizare. Pentru a evalua impactul priorităților parteneriatului este prevăzută și o revizuire la jumătatea perioadei. În conformitate cu abordarea specifică a priorităților parteneriatului, UE și Egiptul vor raționaliza în comun punerea în aplicare a acordului lor de asociere pentru interesele lor reciproce. Comitetul de asociere și Consiliul de asociere rămân principalele organisme care vor efectua, o dată pe an, evaluarea de ansamblu a punerii în aplicare a priorităților parteneriatului.
      
         (1)  Mecanismul pentru dialogul politic regional privind politica maritimă integrată/schimbările climatice.